**Aarikka Oy** suomalainen koruihin ja sisustustuotteisiin erikoistunut perheyritys, jonka valmistamien tuotteiden päämateriaali on puu. Brändin myymälä sijaitsee Pohjoisesplanadilla. Toimitilat ovat Raisiossa emoyhtiö Martinexin yhteydessä. Martinex osti vuonna 2017 Aarikan perustaja Kaija Aarikan tyttäriltä.

Historia
--------

Yrityksen perustivat vuonna 1954 nuoret taideteollisuusalan opiskelijat Kaija Aarikka (1929–2014) ja Erkki Ruokonen (1929–2009), kun Kaija Aarikan lopputyötään varten suunnittelemille puunapeille alkoi olla kysyntää. Ensimmäiset napit veistettiin käsin eksoottisista puulajeista. Tuotevalikoima laajeni nopeasti kotimaisista puulajeista valmistettuihin puukoruihin, joita varten kehiteltiin oma värjäysmenetelmä. Puun lisäksi Kaija Aarikka suunnitteli koruja hopeasta.

Aarikan liike Grönqvistin talossa Helsingin Pohjoisesplanadilla.
Aarikan tuotanto ja hallinto toimivat pitkään Helsingin Vallilan teollisuuskortteleissa. Vuonna 2022 sorvattujen tuotteiden valmistus siirtyi Virosta takaisin Suomeen Sievissä toimivalle Sorvi-Pojat-perheyritykselle, josta osat kuljetetaan maalattaviksi Helsinkiin. Aarikan tuotteita kootaan Pelastusarmeijan työpajoissa.

Ensimmäinen Aarikka-myymälä avattiin Helsingin Vanhalle kauppakujalle 1960 ja seuraava Bulevardille 1963. Fredrikinkadun liike oli erikoistunut kehittäviin puuleluihin, joiden valmistus aloitettiin 1968. Leluista muun muassa Pujo on palkittu useassa alan kansainvälisessä kilpailuissa. Laajimmillaan Aarikalla oli parisenkymmentä omaa liikettä koti- ja ulkomailla. 1990-luvun laman myötä osa näistä annettiin franchising-yrittäjien pyöritettäviksi.

Aarikan tunnetuin tuote on Kaija Aarikan vuonna 1973 puupalloista suunnittelema Pässi. Piensisustustuotteista suosituimpiin Aarikka-tuotteisiin ovat kuuluneet kynttilänjalat, lautapelit ja alumiinista valmistetut mobilet. Puun lisäksi koruja valmistetaan edelleen myös hopeasta. Joulukoristeet ja jouluseimet kuuluvat tuotevalikoimaan ympärivuoden. Yrityksen pääsuunnittelijana ja taiteellisena johtajana toiminut Kaija Aarikka on suunnitellut tuotteita myös muille yrityksille.

2000-luvun puolivälistä lähtien yrityksen taiteellisena johtajana on toiminut Kaija Aarikan tytär Pauliina Aarikka, joka aloitti Aarikan korumuotoilijana vuonna 1989.

Katso myös
----------

* Kaija Aarikka

Lähteet
-------

1. 1 2  Aarikka Aarikka. Viitattu 14.3.2017.
2. 1 2  Raisiolainen Martinex osti Aarikan. (Arkistoitu – Internet Archive) Turun Sanomat 18.4.2017. Viitattu 2.5.2017.
3. ↑  Toppari, Kirsti: Lääkkeitä, nailonsukkia, rautasänkyjä. (Helsingin korttelit kertovat -juttusarjan osa 42) *Helsingin Sanomat*, 30.12.1990, s. 9. Artikkelin maksullinen verkkoversio.
4. ↑  Lehto, Minna: Aarikka siirsi tuotantoaan Suomeen, vaikka kustannukset nousevat *Markkinointiuutiset*.  13.1.2022. Viitattu 2.2.2023.
5. ↑  Valmistus *Aarikka*. Viitattu 2.2.2023.

Kirjallisuutta
--------------

* Saure, Salme: *Aarikka: Oman maan mansikka*. Helsinki: Otava, 2003. ISBN 951-1-17799-0.
* Sievänen-Allen, Ritva: "Kaija Aarikka: Suomalaisen korun muotoilija", *Suomalaisia vaikuttajanaisia: Kohti vuotta 2000*, s. 11–20. Toimittaneet Ritva Sievänen-Allen ja Karmela Bélinki. WSOY, 1998. ISBN 951-0-22607-6.

Aiheesta muualla
----------------

* Aarikan verkkosivu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |